การ์ดตกมาตั้งแต่เดือนกุมภาพันธ์-มีนาคม 2564 และเริ่มดีขึ้นหลังเกิดคลัสเตอร์ตลาดบางแค
ศาสตราจารย์ นายแพทย์สิริฤกษ์ ทรงศิวิไล ปลัดกระทรวงการอุดมศึกษา วิทยาศาสตร์ วิจัยและนวัตกรรม (อว.) เผยว่า จากการติดตามประเมินการใส่หน้ากากอนามัยโดยใช้ระบบปัญญาประดิษฐ์ (เอไอ) ตั้งแต่มกราคมเป็นต้นมานั้น ข้อมูลบ่งชัดเจน ว่า คนกรุงเทพฯ การ์ดตกมาเรื่อยในช่วง 3 เดือนนี้ โดยวันที่ 22 มกราคม 2564 ที่เริ่มใช้ระบบเอไอ พบมีผู้ที่ไม่ใส่หน้ากากอนามัย หรือใส่ไม่ถูกต้องเพียง ร้อยละ 3.42 แต่เมื่อติดตามต่อเนื่องทุกวันพบอัตราการไม่ใส่หรือใส่หน้ากากไม่ถูกต้องเพิ่มสูงขึ้นเป็นลำดับจนสูงถึงร้อยละ 8.38 เพิ่มขึ้นถึง 2.5 เท่า หลังพบการระบาดคลัสเตอร์ตลาดบางแคและคลัสเตอร์สถานบันเทิง ประชาชนกลับมาใส่หน้ากากอนามัยสูงขึ้นอย่างต่อเนื่อง โดยมีการไม่ใส่หรือใส่หน้ากากไม่ถูกต้องต่ำลงเป็น 3.59%วันนี้ยอดผู้ติดเชื้อโควิด-19 สะสมรวมกันจะทะลุระดับ 30,000 ราย ซึ่งภาพโดยรวมแล้ว พฤติกรรมของประชาชนในช่วง 2 สัปดาห์ล่าสุดมีแนวโน้มดีขึ้น แต่จากการพบผู้ติดเชื้อเพิ่มขึ้นอย่างต่อเนื่องจากเหตุการณ์สถานบันเทิงและมีโอกาสจะกระจายในวงกว้างนั้น จึงขอเน้นย้ำให้ระมัดระวังมากขึ้นอีก ใส่หน้ากากอนามัย ล้างมือและหลีกเลี่ยงการอยู่รวมกันมากๆศ.ดร.ธนารักษ์ ธีระมั่นคง หัวหน้าทีมพัฒนาเอไอมาสค์ กล่าวด้วยว่า หลังจากใช้เทคโนโลยีเอไอ ประเมิน 3 เดือนตั้งแต่เดือนมกราคม พบการใส่หน้ากากอนามัยลดลงชัดเจน ขณะนี้พบการติดเชื้อจำนวนมากในหลายที่ ทั้งในตลาดและสถานบันเทิง และ 2 สัปดาห์ที่ผ่านมา ประชาชนระมัดระวังมากขึ้น ให้ความร่วมมือมากขึ้น